text: Ung mand er dræbt i ulykke nær Bramming
  25 april 2018 kl. 07.02
  ​Bilinspektør skal klarlægge årsag til trafikulykke tirsdag aften, hvor en 23-årig mistede livet.
  En trafikulykke ved Bramming kostede tirsdag aften en ung mand livet, skriver jv.dk.
  Muligvis var manglende overholdelse af ubetinget vigepligt på Kirkebrovej årsag til to bilers sammenstød, men det vil en undersøgelse af bilinspektøren nærmere klarlægge.
  En bil med to unge kørte ud fra en vej med ubetinget vigepligt og blev ramt af en anden bil, som ifølge jv.dk kom kørende med meget høj hastighed.
  Det var passageren i bilen med de unge, der mistede livet. Han blev 23 år og var fra Agerbæk-området. Hans kammerat sad ved rattet. Han var meget berørt.
  - Han lukkede mentalt ned. Han gik i sort. Det var en forståelig reaktion, siger vagtchef ved Syd- og Sønderjyllands Politi, Erik Lindholt, ifølge jv.dk.
  